
EVIGT  LIV  ER  AT  KENDE  GUD  OG  HANS  SØN  JESUS  KRISTUS 


NUMMER    6 


15.  MARTS  1922 


71.  AARGANG 


MENNESKETS  FREMTIDSMULIGHEDER. 


I  Begyndelsen  skabte  Gud  Himmelen  og  Jorden.  Og  Jorden 
var  øde  og  tom,  og  der  var  Morke  oven  over  Afgrunden,  og 
Guds  Aand  svævede  oven  over  Vandene. 

Og  Gud  sagde:  »Der  vorde  Lys,«  og  der  blev  Lys. 

Og  Gud  saa,  at  Lyset  var  godt,  og  Gud  gjorde  Skilsmisse 
mellem  Lyset  og  Morket. 

Og  Gud  kaldte  Lyset  Dag  og  Morket  kaldte  han  Nat,  og  der 
blev  Aften,  og  der  blev  Morgen,  første  Dag. 

Der  findes  ingen  Erklæring  saa  interessant  og  indholdsrig 
som  denne,  thi  Verdens  Skabelse  er  os  meddelt  i  nogle  faa 
rammende  Ord.  I  denne  finder  vi  den  første  Meddelelse  om 
Gud  og  hans  Skabermagt;  den  første  Meddelelse  om  Himme- 
len og  Jorden;  om  Lys  og  Morke;  om  Dag  og  Nat. 

I  denne  Aabenbarelse  er  Kundskaben  meddelt  om  en  Per- 
son, der  besidder  Visdom  og  Magt.  Han  planlagde  øg  organi- 
serede Jorden  og  satte  den  i  Bevægelse  blandt  utallige  andre 
Planeter,  saaledes  at  der  blev  Aften  og  Morgen  den  første  Dag. 

Der  har  aldrig  eksisteret  nogen  Videnskabsmand,  som  har 
været  i  Stand  til  at  forklare  Skaberens  store  Underværk  paa 
en  bedre  Maade  end  den  store  Guds  Profet,  Moses,  og  hvorfor? 
Fordi  der  var  en  ypperlig  Aand  i  ham,  og  Guds  Inspiration 
gav  ham  Forstand. 

Der  har  været  mange  dygtige  Profeter  og  Ledere  blandt 
Israeliterne,  men  Moses  staar  som  en  Leder  for  dem  alle.  In- 
gen af  dem  kan  paa  noget  Omraade  sammenlignes  med  ham. 

Det  var  Moses,  der  udtrykte  den  første  Tanke  om  Guds  Ska- 
bermagt og  Metode. 

Hvis  der  for  hans  Tid  har  været  Kundskab  om  vort  Sol- 
systems Storhed  og  Kunstværk,  saa  har  dog  intet  Menneske, 
saa  vidt  som  vi  véd,  dristet  sig  til  at  give  nogen  Meddelelse 
herom. 

Moses  meddeler  os,  at  da  Jorden  var  sat  paa  sin  Plads  i 
Rummet  og  iført  sin  Blomster-Skonhed  og  Pragt  med  Solen 
som  dens  Livskraft  og  kontrolerende  Magt,  sagde  Skaberen: 
»Det  er  godt.«  Paa  dette  Tidspunkt  var  der  intet  Væsen  paa 
Jorden,  som  kunde  kaldes  Jordens  Regent,  derfor  sagde  Ska- 
beren til  den  Person,  som  var  med  ham:  »Lader  os  gøre  Men- 
nesket i  vort  Billede  efter  vor  Lignelse,  og  de  skulde  regere 
over  Havets  Fiske  og  Himmelens  Fugle  og  over  alt  Fæet  og 
over  al  Jorden  og  over  alt  Kryb,  som  findes  paa  Jorden.« 

Og  Gud  skabte  Mennesket  i  sit  Billede,  han  skabte  dem  i 
Guds  Billede,  Mand  og  Kvinde  skabte  han  dem. 

Nogen  vil  maaske  spørge:  »Havde  Gud  en  Ledsager,  som 
han  arbejdede  i  Fællesskab  med?  Var  denne  Person  en  Mand 
eller  Kvinde?«  Moses  besvarer  Spørgsmaalet  saaledes:  Mand 
og  Kvinde  skabte  han  (Gud)  dem  og  kaldte  dem  Menneske 
paa  den  Dag,  de  blev  skabte.  Altsaa  den  eneste  Fornuftslut- 
ning er,  at  Adam  og  Eva  er  det  virkelige  udtrykte  Billede  af 
disse  to  Personer,  som  sagde:  »Lader  os  gøre  Mennesket  i  vort 
Billede.«  Saaledes  er  Mennesket  Guddommens  Afkom  og  føl- 
gelig i  Besiddelse  af  Guddommens  udødelige  Livskraft,  med 
Evner  til  en  gradvis  uendelig  Udvikling.  Denne  Slutning  er 

tilfulde  berettiget,  naar  man  i'olger  Moses  Beretning  om  de 
eksisterende  Forhold  i  »Begyndelsen«,  thi  vore  forste  For- 
ældre var  plejet  af  Guddommen,  ligesom  gode  Forældre  altid 
har  plejet  deres  Born  og  givet  dem  den  nødvendige  Uddan- 
nelse, saa  at  de  har  kunnet  paatage  sig  Livets  Ansvar  og  staa 
paa  Selvstændighedens  og  Uafhængighedens  Omraader. 

Guddommen  plejede  Adam  og  Eva  i  Edens  Have,  indtil 
deres  Forstandsojne  blev  aabnede,  saa  de  kunde  forstaa  det 
Onde  og  det  Gode,  ligesom  alle  andre  Børn,  og  for  første  Gang 
sagde  Gud  til  sin  Ledsager:  »Se,  Mennesket  er  blevet  som  en 
af  os  til  at  kende  Godt  og  Ondt.« 

Naar  Mennesket  var  kommet  saa  langt  frem  paa  Udviklin- 
gens Bane,  blev  det  sendt  bort  fra  det  magelige  Hjem  —  ud 
paa  Jordens  store  frugtbare  Marker  for  at  rydde  Torne  og 
Tidsler,  plante  Vingaarde  og  ernære  sig  i  sit  Ansigts  Sved  og 
paa  denne  Maade  ved  Anstrengelse  udvikle  alle  indboende 
guddommelige  Spirer  til  den  største  Fuldkommenhed,  som 
der  er  Mulighed  for  at  naa  i  Dødelighedens  Land. 

Geologien  aabenbarer  Fortidens  Kunst  og  Videnskab.  Moses 
giver  os  nogle  historiske  Glimt  af  Fortidsbegivenheder  og  dyg- 
tige Personligheder,  men  selv  vil  han  dog  altid  staa  som  den 
største  Lovgiver,  Fører,  Profet  og  Aabenbarer  af  alle  svundne 
Generationer,  selv  nu  er  der  ingen,  som  kan  tage  fra  eller 
lægge  til  hans  Aabenbaring  til  Verden  om  Universets  Storhed 
og  Skaberens  Videnskab  og  Magt. 

Moses  gav  Verden  et  glimrende  historisk  Resumé  om  det 
hele,  men  det  har  taget  Tusinder  af  Aar  for  Tænkere  og  For- 
skere at  udfinde  og  demonstrere  Enkelthederne,  saa  at  man 
tilnærmelsesvis  kan  drøfte  disse  Problemer  paa  en  fornuftig 
Maade,  og  dog  maa  de  mest  Vidende  erkende,  at  de  er  ligesom 
Børn,  der  leger  ved  Strandbredden  og  har  samlet  nogle  faa 
Konkylier,  medens  det  store  Ocean  ligger  foran  dem  uud- 
forsket. Ingen  af  vor  Tids  største  Lærde  har  været  i  Stand  til 
at  gaa  udenfor  Grænsen  af  vort  Solsystem,  det  System,  som 
er  Forkrænkelighedens  Love  underlagt,  det  System,  der  ældes 

som  et  Klædebon  og  skal  engang  forgaa.  Ingen  kan  fortælle 
noget  om  de  andre  Solsystemer  i  Rummet,  kun  udtale  som  en 
Formodning,  at  hvad  man  kalder  Mælkevejen  er  det  hys,  som 
lidstraaler  fra  utallige  Solsystemer,  der  er  meget  mere  glim- 
rende end  vort  System. 

Med  disse  Tanker  kunde  Digteren  sige:  »Og  dog  er  det  hele 
Solsystem,  der  vugger  i  Ætherens  Bad,  en  Krusning  i  mine 
Tankers  Hav,  kun  lille  og  vugges  af  hvad?« 

Men  naar  de  Lærde  maa  erkende  deres  store  Uvidenhed,  saa 
maa  man  dog  indrømme,  at  der  har  været  en  gradvis  Frem- 
gang og  Udvikling  blandt  Menneskene,  det  ene  Aartusinde  efter 
det  andet  indtil  vore  Dage,  og  at  Mennesket  staar  paa  et  langt 
højere  Oplysningspunkt  end  nogensinde  før.  Naturens  usyn- 
lige Kræfter  kan  nu  ved  Menneskets  Kundskab  udnyttes  paa 
saa  mange  for  Fortidens  Slægter  ukendte  og  utænkelige  Maa- 
der. 

I  Dag  kan  vi  med  en  Haandbevægelse  faa  Elektriciteten  til 
at  oplyse  vore  Boliger,  trække  store  Jernbanetog,  føre  vore 
Ord  med  Tankens  Hastighed  paa  Ætherens  Vinger  til  Jordens 
yderste  Grænser. 

Vi  skylder  Edison  og  andre  Opfindere  vor  Tak  for  deres 
Dygtighed  paa  disse  Omraader  og  hylder  dem  som  glimrende 
Stjerner  blandt  Dødelige.  Men  alt  dette  er  kun  en  Begyndelse 
til  Menneskets  Fremtids  Muligheder  og  den  store  Anstrengelse 
og  Udvikling,  som  er  nødvendig  for  øs  alle,  førend  vi  kan 
tænke  os  Muligheden  af  at  kende  Gud  og  hans  Værker  og  de 
Love,  hvorved  han  kontrolerer  det  hele. 

Vi  undres  over  den  traadløse  Telegrafforbindelse,  men  det 
er  kun  et  lille  Skridt  i  den  Retning,  naar  man  tænker  paa  det, 
som  fandt  Sted  paa  den  Tid,  da  Jesus  Kristus  opsteg  paa 
Strandbredden  af  Jordans  Flod  efter  Daaben,  thi  da  hørtes 
Guds  Rost  fra  hans  Trone  med  disse  tydelige  Ord:  »Denne  er 
min  Son  den  Elskelige.«  Ligesaa  da  Kristus  var  paa  det  hoje 
Bjerg  i  Galilæa  i  Forening  med  Peter,  Jakob  og  Johannes, 
hortes  atter  Guds  Stemme   fra  hin  Verden,  hvis  Afstand  vi 

ikke  har  noget  Begreb  om.  Dette  illustrerer,  at  et  Budskab 
kan  bringes  til  hvilken  som  helst  Verden  ud  i  det  ubegræn- 
sede Rum  med  Tankens  Hastighed,  naar  man  kender  Loven. 

Dette  er  Princippet,  hvorved  vore  Bonner  høres  og  besvares, 
naar  vort  indre  Jeg  er  i  den  rette  Stemning,  i  Harmoni  med 
Guddommen. 

Med  disse  Tanker  sagde  Paulus:  »Vi  vide  ikke,  hvad  vi  skal 
blive,  men  dette  vide  vi,  at  naar  han  (Kristus)  aabenbares, 
da  skal  vi  vorde  ham  lig,  thi  vi  skal  se  ham,  som  han  er.« 

Summen  af  den  hele  Filosofi  er  denne,  at  Mennesket  er 
Guddommens  Afkom  og  besidder  guddommelige  Livskræfter, 
der  altid  vil  kunne  udvikles  i  det  uendelige,  saa  det  en  Gang 
kan  forstaa  Guds  Værker,  og  da  først  kan  man  anvende  Frel- 
serens Ord:  »Dette  er  det  evige  Liv  at  kende  Dig  den  eneste 
sande  Gud  og  den,  Du  udsendte,  Jesus  Kristus.« 


TANKEN. 

Jeg  sende  vil  min  Tanke  i  Verdensrummet  ud, 
at  skue  alle  Ting,  jeg  ikke  fatter, 
hvorledes  Kloder  kommer  og  forsvinder  paa  et  Bud, 
og  opstaar  —  og  forsvinder  derpaa  atter. 

Paa  Kolob,  hvor  man  tænker  sig,  at  Guderne  de  bo, 
Du  kunde  lande  og  mig  Vished  give: 
om  tusind  Aar  er  én  Dag,  og  hvad  jeg  skulde  tro: 
om  én  Dag  tusind  Aar  og  kunde  blive. 

Om  hvad  der  ligger  bag  og  bag  og  bag  vort  Univers, 
jeg  bliver  svimmel  ved  den  blotte  Tanke, 
med  min  Forstand  det  hele  maa  komme  mig  paatværs, 
hvor  megen  Lærdom  end  jeg  her  mon  sanke. 

Jeg  véd,  at  jeg  kun  lidet  véd,  hvor  andre  klog  mig  ser, 
men  efter  Kundskab  stadig  jeg  dog  higer, 
at  Gud  er  stor,  det  véd  jeg  og  erkender  mer'  og  mer', 
men  er  der  ingen  Ende  paa  hans  Riger? 


Og  kunde  Du  fortælle  mig,  naar  Du  tilbage  kom, 

om  hvad  Du  havde  set  og  følt  derude: 

Om  Mælkevejens  Solsystem,  dens  Myriader  Stjerner  som 

et  gyldent  Smykke  straaler  bag  min  Rude. 


TIDENS  VÆRD. 

Intet  er  mere  værdifuldt  end  Tiden.  Tiden  er  en  Del  af 
Evigheden.  Unge  og  gamle  burde  alvorligt  overveje  dette  og 
benytte  ethvert  Minut,  enhver  Time  og  Dag  til  at  berige  sig 
med  Kundskab. 

Ingen  er  for  gammel,  ingen  har  for  meget  at  bestille,  ingen 
er  for  fattig  til  at  lære.  Historien  meddeler  os,  at  Mænd  i  en 
langt  fremskreden  Alder  tilegnede  sig  Kundskab.  Verdens  dyg- 
tigste Mænd  paa  de  politiske,  videnskabelige  og  teologiske 
Omraader  har  hævet  sig  fra  tarvelige  Livsforhold  i  alle  Tids- 
aldre til  Højdepunktet  af  Udvikling  og  staar  som  vejledende 
Stjerner  paa  den  menneskelige  Horisont.  Den  Interesse  og 
Glæde  i  at  finde  nye  Kundskaber  holder  altid  Aanden  —  det 
indre  Jeg  —  ung.  Denne  Interesse  er  en  Blomst,  som  aldrig 
falmer.  Denne  Higen  efter  at  kende  Naturens  Kræfter  og  Guds 
Almagt  har  været  Midlet  til  at  frembringe  en  bedre  Opfattelse 
om  Universets  Storhed  og  Menneskets  ubegrænsede  Mulig- 
heder og  uendelige  Udvikling.  Med  denne  Tanke  drak  Sokra- 
tes Giftbægeret  med  klar  Indsigt  i  Dødens  Væsen:  »Enten  er 
Døden  en  evig  Sovn,  og  den  kan  ingen  fornuftig  Mand  frygte, 
eller  der  er  et  Hinsides,  hvor  jeg  kan  modes  med  mit  Folks 
Ypperste  og  fortsætte  med  min  Virksomhed:  at  spørge  for  at 
prøve  Sjælen.« 

Derfor  blev  hans  Død  Prøvestenen  paa  hans  Læres  Ægthed. 
Han  lærte  Menneskene,  at  Døden  er  at  foretrække  fremfor  at 
se  sig  sjælelig  forringet. 

Profeten  Joseph  Smith  sagde:  »Al  Kundskab,  som  et  Men- 
neske tilegner  sig  i  dette  Liv,  vil  det  være  i  Besiddelse  af  i  det 
næste  Liv.« 

De  menneskelige  Forhold  i  Dødsriget  vil  være  Resultater  af 
Gerning  og  Udvikling  i  dette  Liv. 

Ingen  kan  blive  ophojet  til  mere  ansvarsfulde  Stillinger  i 
det  næste  Liv,  end  han  er  skikket  til  at  modtage.  Enhver  maa 
gøre  sig  skikket  til  den  Gerning,  han  ønsker  at  udfore  eller 
bliver  beskikket  til  at  udfore. 

Med  denne  Tanke  har  Verdens  mest  glimrende  Mennesker 
arbejdet  utrætteligen  til  Livets  Ende  i  denne  Verden  med 
Haab,  og  mange  med  fuld  Overbevisning  om  en  fuldstændig 
Belønning  for  al  Virksomhed  og  en  Fylde  af  Glæde  ved  stedse 
og  altid  at  drikke  af  Kundskabens  og  Ungdommens  evige 
Kildevæld. 

»Ja  sig,  hvad  er  Sandhed? 

Den  skønneste  Dyd, 

hvilken  Guder  og  Folk  kunne  naa. 

Den  findes  i  Havet, 

paa  Bjerg  og  i  By, 

den  straaler  fra  Stjernernes 

Hære  i  Sky  — 

enhver  den  som  Bytte  kan  faa. 

Saa  sig,  hvad  er  Sandhed? 

Fra  først  og  til  sidst 

den  er  Summen  af  alt,  som  bestaar. 

Skønt  Himlen  og  Jorden 

omdannes,  for  vist 

skal  Sandheden  stande 

og  ej  lide  Brist  — 

den  sejrer  og  aldrig  forgaar. 


Lyset  skinner  i  Morket,  og  Mørket  begriber  det  ikke,  men 
den  Dag  skal  komme,  da  I  endog  skulde  begribe  Gud,  idet  I 
bliver  levendegjorte  i  ham  og  ved  ham. 

DØDEN  —  OG  HVAD  DER  FØLGER  EFTER. 

Af  Henning  Jensen. 
(Fra  »København«.) 

En  bekendt  Skolesang  af  Grundtvig  begynder  saaledes: 

»Hvad  Solskin  er  for  det  sorte  Muld, 
er  sand  Oplysning  for  Muldets  Frænde. 
Langt  mere  værd  end  det  røde  Guld, 
det  er  sig  selv  og  sin  Gud  at  kende.« 

Det  er  altsaa  Grundtvigs  Mening,  at  Maalet  for  Menneske- 
livet det  er  at  kende  sig  selv  og  at  kende  Gud.  Det  er  dette 
Maal,  Skolen  skulde  hjælpe  os  at  naa.  Men  selv  den  ypperste 
Skole  her  paa  Jorden  vil  kun  kunne  føre  os  et  Hanefjed  frem 
mod  Maalet.  Man  kan  ganske  vist  træffe  Mennesker,  som 
mener,  at  de  har  naaet  Maalet.  Navnlig  er  der  vistnok  mange, 
der  mener,  at  selv  om  de  ikke  kender  ret  meget,  saa  kender 
de  dog  sig  selv  tilbunds.  Og  blandt  de  saakaldte  »troende« 
Mennesker  er  der  en  Mængde,  der  mener,  at  kender  de  ikke 
andet,  saa  kender  de  dog  Gud  ud  og  ind. 

Jeg  har  før  været  tilbøjelig  til  at  mene  det  samme.  Nu  er 
jeg  ganske  overbevist  om,  at  her  paa  Jorden  lærer  man  aldrig 
sig  selv  at  kende.  Og  der  skal  et  evigt  Liv  til  at  lære  Gud  at 
kende.  Hvis  vort  Liv  sluttede  med  Døden,  saa  lærte  vi  altsaa 
aldrig  hverken  os  selv  eller  Gud  at  kende.  Vi  naaede  aldrig 
vort  Maal.  Vort  jordiske  Liv  blev  ganske  meningsløst,  lige  saa 
meningsløst  som  det  vilde  være,  om  en  Fa'r  vilde  tage  sin  Søn 
ud  af  Skolen,  naar  han  havde  lært  sin  ABC.  Er  det  altsaa 
Menneskets  Maal  at  lære  sig  selv  og  sin  Gud  at  kende,  saa 
bliver  det  en  meget  lang  Skolegang.  Vi  kommer  til  at  gen- 
nemgaa  en  utallig  Mængde  Klasser.  Og  her  paa  Jorden  naar 
selv  de  fremmeligste  ikke  videre  end  til  at  lære  Bogstav- 
Rækken.  Og  der  er  utallige,  der  dør,  —  maaske  i  en  høj  Alder, 
—  uden  at  have  lært  mere  end  et  Par  af  Bogstaverne. 

Men  der  er  altsaa,  vistnok  for  de  fleste  Mennesker,  en  Tid, 
da  man  bilder  sig  ind,  at  det  at  kende  sig  selv  det  er  som  Fod 

i  Hose.  Det  kan  maaske  være  vanskeligt  at  kende  andre  — 
men  sig  selv.  Det  manglede  bare. 

Jeg  har  en  Ven  —  en  gammel  Provst,  der  har  taget  sin 
Afsked  — ,  som  jeg  jævnlig  taler  med  om  alt  mellem  Himmel 
og  Jord. 

»Kender  Du  Dig  selv,«  spurgte  jeg  ham  forleden. 

Han  sad  længe  eftertænksom.  »Absolut  ikke,«  svarede  han 
med  største  Bestemthed.  »Der  er  noget  i  mig,  som  tyder  paa, 
at  jeg  er  en  tarvelig  og  daarlig  Person,  —  andet,  som  tyder 
paa,  at  jeg  er  en  brav  Mand.  Jeg  kunde  formodentlig  være 
bleven  enten  det  ene  eller  det  andet  helt.  Nu  er  jeg  i  Vildrede 
med  mig  selv.  Jeg  vilde  komme  i  den  storste  Forlegenhed, 
hvis  jeg  skulde  domme  mig  selv.« 

»Det  kommer  Du  vist  alligevel  en  Gang  til,«  svarede  jeg. 
Den  gamle  Provst  benægtede  dette  hidsigt.  »Naar  jeg  ikke 
kender  mig  selv,«  sagde  han,  »kan  jeg  heller  ikke  dømme  mig 
selv.«  —  »Næh,«  sagde  jeg,  »men  det  er  formodentlig  det 
første,  vi  lærer,  naar  vi  er  kommen  over  paa  den  anden  Side  — 
at  kende  os  selv.  Her  er  det  umuligt  for  os  bl.  a.  af  den  Grund, 
at  det  er  umuligt  for  os  at  afgøre,  hvad  vore  Omgivelser  har 
gjort  os  til,  og  hvad  vi  selv  har  gjort  os  til.  Der  er  dem,  der 
mener,  at  det  er  Samfundsforholdene,  der  gør  os  til  det,  vi  er. 
Og  det  er  der  naturligvis  noget  i.  I  et  Samfund,  der  er  ordnet 
saadan,  at  nogle  har  altfor  meget  og  andre  altfor  lidt,  dér 
bliver  mange  daarlige  Hjem,  og  Hjemmet  har  en  uhyre 
Betydning  for,  hvad  et  Menneske  bliver  til.  Men  man  ser  tit, 
at  der  fra  gode  Hjem  udgaar  daarlige  Mennesker  og  fra  daar- 
lige Hjem  gode.  Noget  af  Skylden  for,  hvad  vi  bliver  til  i  mo- 
ralsk Henseende,  ligger  altsaa  hos  os  selv.  Men  det  kan  vi 
ikke  finde  ud  af  her  i  vor  jordiske  Tilværelse.  Jeg  faar  aldrig 
Klarhed  over,  hvad  jeg  selv  har  gjort  mig  til,  og  hvad  andre 
har  gjort  mig  til.  Det  faar  jeg  først  Klarhed  over,  naar  jeg 
kan  oprede  alle  de  indviklede  Traade,  hvoraf  mit  jordiske  Liv 
er  spundet.  Og  det  kan  jeg  forst,  naar  jeg  har  faaet  det  paa 
Afstand,   naar  det  jordiske   Liv  ligger   bagved  mig.   —  Det 

første,  vi  skal  lære  efter  Døden,  er  formodentlig  at  kende  os 
selv.  Vi  skal  forstaa,  hvad  andre  har  gjort  os  til,  og  hvad  vi 
selv  har  gjort  os  til.  Og  kun  for  det  sidste  skal  vi  staa  til  An- 
svar.« 

»Ja,«  svarede  den  gamle  Provst,  »der  bliver  endda  nok  at 
staa  til  Ansvar  for.« 

»Ja,  det  er  baade  vist  og  sandt,«  sagde  jeg.  »Den  forste 
Skoletid  hinsides  Døden  den  bliver  ikke  saa  helt  let.  Man 
kommer  til  at  optræde  baade  som  sin  egen  Anklager  og  sin 
egen  Dommer.  Men  paa  den  anden  Side,  —  det  maa  være  en 
Tilfredsstillelse  rigtig  at  lære  sig  selv  at  kende.  Man  vil  sand- 
synligvis have  en  Følelse  af,  at  nu  skal  man  først  rigtig  til  at 
begynde  Livet.« 

»Og  Livet,«  sagde  den  gamle  Provst,  »det  er  at  lære  Gud 
at  kende.« 

»Netop.  —  At  kende  Gud  er  baade  Livet  og  Livets  Maal. 
Men  for  at  naa  dette  Maal  kræves  en  Opdragelse  og  en  Ud- 
vikling, som  kræver,  hvad  vi  kalder  Evighed.  —  Kan  Du 
huske,  da  vi  to  var  unge  Præster,  bildte  vi  os  ind,  at  vi  kendte 
Gud,  og  at  vi  kunde  tale  »Guds  Ord«?« 

»Ja,  vi  var  meget  indbildske,«  sagde  den  gamle  Præst  med 
et  Smil.  »Mon  de  unge  Præster  er  lige  saa  indbildske  endnu?« 

»Nogle  af  dem  vel  nok.  Men  en  Del  har  vist  begyndt  at 
blive  lige  saa  beskedne  som  Paulus:  »Hvor  uransagelige  er 
hans  Domme,  og  hans  Veje  usporlige,«  siger  han  i  Rom.  11: 
33.  Men  naar  vi  kommer  om  bag  Jerntæppet  og  har  lært  os 
selv  at  kende,  saa  begynder  vi,  under  god  Vejledning,  at  ran- 
sage hans  Domme  og  efterspore  hans  Veje.« 

Jeg  mener  altsaa,  at  i  vort  jordiske  Liv  lærer  vi  aldrig  os 
selv  at  kende.  De  fleste  anstrenger  sig  ikke  det  mindste  for  at 
gøre  Bekendtskab  med  sig  selv.  De  kommer,  uden  nogen  Un- 
dersøgelse, til  det  Resultat,  at  de  er  fortræffelige  Mennesker.  — 
Der  er  ganske  vist  nogle,  som  kalder  sig  selv  store  Syndere, 
men  til  Beroligelse  for  sig  selv  finder  de,  at  alle  andre  er 
endnu   større   Syndere,  og  Resultatet  af  deres   Undersøgelse 

bliver  dog  altsaa  gunstigt.  Men  selv  om  man  gor  sig  nok  saa 
megen  Umage  for  at  lære  sig  selv  at  kende,  saa  kommer  vist 
de  fleste  ærlige  Folk  til  det  Resultat,  at  de  vilde  komme  i  den 
storste  Forlegenhed,  hvis  de  skulde  give  en  Beskrivelse  af  det, 
som  udgør  deres  Personlighed.  —  Jeg  mener  altsaa,  at  det  er 
noget  af  det  første,  vi  lære  i  det  hinsidige  Liv,  at  kende  sig 
selv.  Og  jeg  mener,  at  dette  Bekendtskab  vil  volde  os  mer  eller 
mindre  Pine,  idet  vi  opdager,  at  der  er  en  himmelvid  Forskel 
paa  det,  vi  er,  og  det,  vi  skulde  være.  — 

Men  lærer  vi  her  paa  Jorden  ikke  os  selv  at  kende,  saa 
lærer  vi  endnu  mindre  Gud  at  kende.  Ligesom  de  Forestillin- 
ger, vi  har  om  os  selv,  i  Reglen  er  fejlagtige,  saadan  er  de 
Forestillinger,  de  fleste  danner  sig  om  Gud,  vistnok  over  al 
Beskrivelse  ravgale.  —  Den  almindelige,  folkelige  Opfattelse 
af  Gud  er  jo  den,  at  han  nærmest  maa  lignes  ved  en  gammel 
Konge,  der  sidder  paa  en  Trone  et  eller  andet  Sted  i  Himlen 
med  Sønnen  ved  sin  højre  Haand.  Det  er  denne  Forestilling, 
som  vi  finder  i  den  saakaldte  apostoliske  Trosbekendelses  an- 
den Artikel,  og  den  svarede  ganske  til  det  Verdensbillede, 
man  havde  den  Gang,  at  Jorden  egentlig  var  den  hele  Ver- 
den, og  at  Himlen  var  en  fast  Hvælving  ovenover  Jorden,  hvor 
Gud  tronede  som  Jordens  Hersker  med  Englene  som  Tjenere. 
—  Denne  Forestilling  om  Gud  er  vist  endnu  almindelig  blandt 
jævne  Folk.  Men  nogle  tænker  sig  Gud  som  en  god  og  kærlig 
gammel  Konge,  der  tager  godt  mod  alle  og  lukker  dem  ind  i 
Himlen,  naar  de  er  døde,  selv  om  han  nok  kan  have  sine  Be- 
tænkeligheder overfor  mange,  som  har  levet  uskikkeligt. 
Andre,  f.  Eks.  Indre  Mission,  tænker  sig  Gud  som  en  meget 
streng  Herre,  der  sender  alle  dem  til  evig  Pine  i  Helvede,  der 
ikke  har  sluttet  sig  til  Missionen. 

Er  det  nu  vort  Maal,  —  som  Grundtvig  siger  i  sin  Skole- 
sang  —  at  lære  Gud  at  kende,  saa  er  dette  Maal  først  naaet, 
naar  vi  har  lært  hele  hans  Skabning  at  kende.  Her  skal  vi  nu 
først  lægge  Mærke  til,  at  Gud  for  os  er  uendeligt  meget  større 
end  for  Paulus  øg  de  andre  Apostle;  de  havde  nemlig  ikke  Be- 

greb  om  Skabningens  uhyre  Storhed.  De  havde  ingen  Anelse 
om,  at  hver  Fixst jerne  er  en  Sol,  som  tilmed  er  uendelig 
større  end  den  Sol,  der  skinner  for  os;  endnu  mindre  anede 
de,  at  disse  Stjerner  er  fjernede  fra  os  med  saa  uhyre  Af- 
stande, at  Lyset  —  som  dog  gaar  med  en  Hastighed  af  40.000 
Mile  i  Sekundet  —  er  flere  Aar  om  at  naa  os  fra  den  nærmeste 
Fixstjerne.  Og  fra  de  fjerneste  Stjernetaager  skal  Lyset  være 
flere  Hundred  Tusinde  Aar  om  at  naa  Jorden.  Og  bag  dem  er 
der  maaske  andre  endnu  fjernere.  For  hver  Dag,  der  gaar, 
kan  man  næsten  sige,  at  Gud  bliver  vældigere  for  os;  vi  kan 
slet  ikke  fatte  hans  Storhed,  lige  saa  lidt  som  vi  kan  fatte 
Universets  Storhed. 

Men  er  det  vort  Maal  at  lære  Gud  at  kende,  saa  er  Maalet 
altsaa  ikke  naaet,  for  vi  har  lært  hele  hans  Skabning  at  kende, 
ligesom  man  ikke  kender  en  Digter,  før  man  kender  alle  hans 
Værker. 

Selv  den  største  Videnskabsmand  kender  saa  godt  som 
intet  til  Gud,  fordi  han  kender  saa  godt  som  intet  til  hans 
Værk.  »Vor  Viden  er  som  en  Draabe,«  siger  Professor  Wil- 
liam James,  »vor  Uvidenhed  er  som  et  Hav.« 

Her  paa  Jorden  har  vi  kun  Tiden  for  os,  derfor  kommer 
vi  ikke  ret  langt  i  Viden.  —  Først  naar  vi  kommer  over  paa 
den  anden  Side,  har  vi,  hvad  vi  kalder  Evigheden  for  os.  Men 
skal  vi  lære  Gud  at  kende  gennem  hans  Værker,  kan  vi  heller 
ikke  nøjes  med  mindre  end  en  Evighed. 


DE  TRE  STORE  TÆNKERE. 

Af  Dr.  phil.  Frederik  Poulsen. 
(Fra  Dagbladet  »København«.) 

III. 
ARISTOTELES 

I  et  af  sine  Værker  siger  Aristoteles:  »Paa  Sokrates'  Tid 
opgav  man  at  forske  Naturens  Værker,  og  Filosofferne  vendte 
deres  Opmærksomhed  mod  politisk  Virksomhed  og  mod  de 
Dyder,  der  gavner  Menneskeslægten.« 

Ogsaa  Aristoteles  har  behandlet  Samfundsproblemer  — 
hans  store  Etik  er  vel  endog  hans  skønneste  Værk  — ;  men  i 
Hovedsagen  betegner  hans  Virksomhed  en  Fortsættelse  af  den 
gamle  ioniske  Naturfilosofi,  et  Forsøg  paa  at  bearbejde  et 
uhyre  naturvidenskabeligt  Stof  og  deraf  skabe  et  filosofisk 
Enhedssystem.  Aristoteles'  bedste  Egenskaber  og  hans  Glæde 
over  Naturens  store  og  smaa  Mesterværker  aabenbarer  sig 
især  i  hans  naturvidenskabelige  Skrifter.  I  det  bedste  af  dem 
alle:  »Om  Dyrenes  Dele«,  sammenligner  han  Studiet  af  de 
himmelske,  d.  e.  metafysiske  Problemer  med  Undersøgelserne 
af  de  lavere,  jordiske  og  siger:  »De  faa  Resultater,  vi  kan  naa 
ved  Betragtning  af  Himmelhvælvets  og  de  guddommelige 
Love,  giver  os  naturligvis  ved  deres  Herlighed  en  større  Glæde 
end  al  vor  Kundskab  om  den  Verden,  i  hvilken  vi  lever,  paa 
samme  Maade,  som  et  flygtigt  Glimt  af  Mennesker,  vi  elsker, 
er  os  mere  frydefuldt  end  en  rolig  og  uforstyrret  Iagttagelse 
af  andre  Ting,  hvorledes  nu  end  disses  Tal  og  Størrelsesfor- 
hold er.  Men  paa  den  anden  Side  har  vort  Kendskab  til  jor- 
diske Ting  en  Fordel  ved  disses  større  Nærhed  og  Fuldstæn- 
dighed, der  noget  opvejer  den  mere  ophøjede  Glæde  ved  de 
himmelske  Fænomener,  Genstanden  for  den  højere  Filosofi. 
—  —  Vi  maa  derfor  ikke  i  barnagtig  Uvilje  vende  os  bort  fra 
Undersøgelsen  af  de  lavere  Dyrearter.  Enhver  Aabenbaring 
af  Naturen  er  vidunderlig.  Og  ligesom  det  fortælles  om  He- 
rakleitos,  at  Fremmede,  der  kom  for  at  besøge  ham,  fandt 
ham  i  Færd  med  at  varme  sig  ved  Ilden  i  sit  Kokken,  og  at 
han  bad  dem  træde  ind  uden  Frygt;  thi  selv  i  dette  Køkken 
var  det  guddommelige  nærværende,  saaledes  skal  vi  uden 
Modvilje  give  os  i  Lag  med  Studiet  af  enhver  Slags  Dyr.  Thi 
om  dem  alle  gælder  det,  at  de  aabenbarer  os  noget  naturligt 
og  noget  skønt.« 

Aristoteles  havde  faaet  sin  naturvidenskabelige  Interesse 
vakt  af  Faderen,  der  var  Læge  og  en  højtdannet  Mand.  Efter 
en  kort  Begejstring  følte  han  sig  snart  utilfreds  med  Platons 
Akademi,  men  forlod  det  dog  forst  ved  Mesterens  Dod  i  347 

f.  K.  for  at  grunde  sin  egen  Læreanstalt,  Lykeion.  I  denne  var 
Undervisningen  mere  systematisk,  og  en  stor  Del  af  de  aristo- 
teliske Skrifter  er  ligefrem  Elevernes  Kollegiehæfter.  De  frie 
Samtaler  aflostes  af  metodiske  Undersøgelser,  under  hvilke 
Mesteren  forte  an;  men  Disciplene  fik  overdraget  Enkelt- 
sporgsmaal  til  nærmere  Undersøgelse.  Det  videnskabelige  Ar- 
bejde støttedes  af  et  stort  Bibliotek,  det  første  i  sin  Art,  der 
kendes,  og  Aristoteles  og  Eleverne  forøgede  det  Aar  for  Aar 
ved  praktiske  Haandbøger.  Aristoteles  beherskede  hele  Da- 
tidens Viden,  Matematik,  Astronomi,  Fysik,  Naturhistorie, 
Anatomi  og  Biologi,  og  det  meste  Stof  maatte  han  selv  og  Ele- 
verne samle  ind.  De  maatte  hyppigt  søge  Oplysning  hos  det 
praktiske  Livs  Mænd,  Fiskere,  Jægere,  Kvægopdrættere  og 
Hyrder,  og  Aristoteles  gør  derunder  den  Erfaring,  at  man  i 
Regelen  kan  stole  paa  deres  Iagttagelser,  men  sjældent  paa 
deres  Forklaringer  af  Fænomenerne.  Undertiden  er  han  ær- 
gerlig over  deres  Overfladiskhed,  som  naar  han  beklager,  at 
Fiskerne  aldrig  har  iagttaget,  hvorledes  de  Fisk,  der  føder 
levende  Unger,  parres.  Til  de  gamle  Fiskeres  Undskyldning 
tjener,  at  ikke  en  Gang  Nutidens  Zoologer  er  helt  paa  det  rene 
med  dette  Spørgsmaal.  Undertiden  gaar  Aristoteles  vild  i  sin 
Tro  paa  det  praktiske  Livs  Mænd,  som  hvor  han  hævder,  at 
Væslet  føder  sine  Unger  gennem  Munden,  og  at  Ravne  og 
Ibisfugle  parres  indbyrdes.  I  Skildringen  af  Biernes  Liv  er 
rigtige  og  gale  Træk  forunderligt  blandede,  og  man  sporer  her 
og  ofte  ellers  en  vis  Utaalmodighed  hos  den  store  Lærde,  naar 
han  i  Stedet  for  at  give  sig  Tid  til  at  korrigere  sine  Erfaringer 
vover  sig  ud  i  dristige  Hypoteser. 

Beskæftigelsen  med  de  lavere  Dyrearter  oger  Aristoteles' 
Beundring  for  Mennesket,  og  han  deler  ikke  den  Mening,  der 
allerede  den  Gang  var  fremme,  og  ogsaa  nu  er  bleven  hævdet, 
at  Mennesket  er  slet  rustet  fra  Naturens  Haand,  barfodet, 
haarløst,  forsvarsløst.  I  sine  Lovprisninger  af  Menneskets 
Fortræffelighed  røber  han  sig  som  Platoneleven.  Derfor  er 
hans  Verdensopfattelse  ogsaa  antropocentrisk,  d.  v.  s.  han  be- 

tragter  Jorden  og  Mennesket  som  Skabningens  Midtpunkt  og 
hojeste  Formaal.  I  sin  Skildring  af  Gud  og  Verden  hæver  han 
sig  til  en  lignende  digterisk  Ekstase  som  Platon.  »Gud  er  Liv. 
Thi  Tankens  Energi  er  Liv,  og  Gud  er  denne  Energi.  Denne 
Energi  i  sig  selv  er  hans  fuldkomne  og  evige  Liv.«  Af  denne 
Energi  er  Verden  fremgaaet  som  et  skønt  og  fornuftigt  ind- 
rettet Hele,  og  derfor  bliver  Studiet  af  Verden  en  Skuen  af 
Gud,  af  den  rene  Tankes  Herlighed. 

Det  fortælles,  at  Theofrast,  da  han  85  Aar  gammel  mær- 
kede, at  Døden  nærmede  sig,  sørgmodig  udbrød:  »Vi  dør, 
netop  som  vi  skulde  begynde  at  leve.«  Saa  lykkeligt  var  For- 
skerens Liv  og  saa  stor  hans  Glæde  ved  Tilværelsens  Rigdom  1 
Han  kunde  have  levet  endnu  uden  et  Øjeblik  i  Aartusinder- 
nes  Løb  at  have  følt  Livslede  eller  Træthed. 

Som  bekendt  kendes  en  Del  af  Aristoteles'  Skrifter  kun  i 
den  arabiske  Oversættelse,  og  om  Islams  Folelser  for  ham 
vidner  de  arabiske  Skildringer  af  hans  Ydre:  »Han  var  hvid  i 
Huden  og  lidt  skaldet,  skon  af  Vækst  og  stærkt  bygget,  med 
smaa  Øjne,  et  fyldigt  Skæg,  blaasorte  Øjne,  Ørnenæse,  en  lille 
Mund,  et  bredt  Bryst.«  Det  eneste  rigtige  og  historiske  i  Skil- 
dringen er  Skaldetheden  og  de  smaa  Øjne.  Alt  det  øvrige  er 
ligefrem  i  Modstrid  med  Aristoteles'  Ydre,  men  stemmer  med 
Karakteristiken  af  —  Profeten  Mohammed.  Saaledes  fik  Ari- 
stoteles næsten  Rang  med  Profeten,  ligesom  han  i  det  kristne 
Europa  næsten  ligestilledes  Evangelister  og  Kirkefædre. 

Den  rette  Vurdering  af  Aristoteles  blev  først  mulig,  da 
hans  Lærebygning  ophørte  med  at  være  hellig  og  ukrænkelig. 
Nu  kan  vi  elske  ham  uden  Tilbedelse  og  give  ham  den  Rang, 
han  fortjener,  mellem  Erfaringsvidenskabens  Stormænd. 

TANKE-GLIMT. 

En  Fødsel  er  kun  en  Sovn  og  Forglemmelse.  Sjælen,  som 
opstaar  i  Mennesket,  —  Livsstjernen  —  har  sin  Oprindelse  et 
andet  Sted  og  er  kommen  fra  det  fjerne,  fra  Gud,  Menneskets 
oprindelige  Hjem. 

Ligesom  der  i  Rummet  er  ubegrænsede  Dybder,  saaledes  er 
der  ogsaa  i  Menneskets  Indre  ubegrænsede  Dybder  og  Mulig- 
heder. 

Alt  Liv,  alle  levende  Væsener,  alt,  som  spirer,  vokser  og 
blomstrer  har  haft  en  Forudtil værelse. 

Herren  sagde  til  Moses:  »Jeg  skabte  alle  Planter  aandelige, 
før  de  blev  naturlige  paa  Jordens  Overflade.« 


Vor  Aand  udvikles  i  samme  Forhold  som  vor  Undersøgelses 
Sfære  udvides. 


Mennesket  vil  aldrig  kunne  glæde  sig  i  Guds  Nærhed  uden 
Kundskab  om  den  Orden  og  Virksomhed,  der  gør  sig  gældende 
i  hans  celestiale  Boliger. 

Uden  Renhed,  uden  Kundskab,  uden  Hellighed  kan  ingen  se 
Gud. 

